钦定古今图书集成/方舆汇编/职方典/第1155卷 > 《登故宜城赋》〈并序〉唐·萧颖士
## 钦定古今图书集成/方舆汇编/职方典/第1155卷 > 《登故宜城赋》〈并序〉唐·萧颖士

丙申岁，“避地襄阳，见召掌节度书记，陪幕府源公赴江陵作。”

升彼墟兮，遐眺荆江，迩瞩樊沔。颓沲以隐嶙，《敧缺》而
𡶴。野茫茫其靡极，何人户之单鲜。怅青春兮始交，
又白日兮其晚。悲世事之艰阻，慨征途之未返。凭寒
皋以尽目，究林莽之深浅。烟迥起于残燎，鸟群飞于
绝𪩘。曾是感时而恋旧，孰不酸辛而僶俛也？矧㝢县
乖剌，关河阻遏。去枌榆兮地表，离骨肉兮天末。涕横
堕以若注，怀永痛其如割。悠悠苍天，不日不月，曷其
有佸；抚艰勤之此土，偶四海而承平。方神武之君临，
尚未遑于戢兵。警山戎之外虞，重燕代之专征，罄帑
藏之实，穷干甲之精。陆隘幽冀，水填沧溟，其为盛也。
入师长于庶僚，出董率于连城；蒙妇降于王姬，馀子
超乎正卿。睚眦则浃日诛鉏，攀附则累岁尊荣。玉帛
车舆，锺鼓台亭，焕赫而铿鍧。三十年中，初不戒其满
盈。终大都之偶国，逸漏网之奔鲸。溃乱河淇，虔刘汴
荥。覆东洛，隳陕坰。抗靡坚阵，守无完营。呼吸三旬，遂
至乎上京。爟燧烛于王宫，潼关为之昼扃。既而将吏
逋窜，蒸民骇散，崩腾郡邑，空阒闾闬。荒凉我汝颍，牢
落我睢涣。传置载驰于商邓，兵符荐集于淮汉。彼邦
畿之尹守，藩牧之垣翰，莫不光膺俊选，践履清贯，荣
利溢乎姻族，繁华恣其侈翫。或拘囚就戮，或胥附从
乱，曾莫愧其愚懦，又奚闻于殉难者乎？昔先王之经
国，仗文武之二事，苟兹道之不坠，实经天而纬地。邦
家可得而理，祸乱无从而至。今执事者反诸，而儒书
是戏。蒐狩鲜备，忠勇翳郁，浇风横肆，荡然一变，而《风》
《雅》殄瘁。故时平无直躬之吏，世乱无死节之帅。其所
由来者尚矣，不其哀哉！变之始也，余旅寓于淇园，初
提挈而南奔。崩波滑台，逼迸彝门。亡车徒于鼎城，摈
图籍于轘辕。背维嵩，遵汝𣸣。回环乎陕叶，飘泊乎穰宛。嗟岁聿之云暮，结穷阴之涸沍。市萧条以罕人，盗
充斥而满路。微奔走之仆御，有啼呼之幼孺。川层冰
而每涉，涂积雪而犹步。昼兮夜兮，曾莫解于驰骛；惟
寝与食，曷尝忘于恐惧。略南乡之左鄙，凌北津之劲
渡。伟夫岘首之为镇也，峻隅百雉，危甍万井。森松篁
之荟蔚，划廛街以周整。前山萦依而秀㧞，斜汉杳映
以清迥。秔梌蔗橘，杂荆衡之蓄；桑麻黍粟，侔冀魏之
境。汉之盛也，移南国之冠盖；“晋之衰也，为北门之捍
屏。”今方岳之仁明，惠久要于平生。幸羁旅而获宥，旋
载笔于戎旌。陪后车于南纪，俨四牡以专征。历𬯎墉
而讯诸，乃楚鄢之遗城。昔汉皇之标季，间诸侯之释
位。闻景升之是牧，叹兴废于兹地。其后绥怀劲楚，抗
折强魏，雄九域以高视，为一方之所庇，亦谋猷所赖
而致也。于时寇盗蜂聚，生民失土，贤虽避世，才亦择
主，有卧龙之奇英，视江、汉而胥宇；遭刘后之侧席，聿
畴咨于草莽；若游鱼之在水，尚三顾而后语。其始也，
亦将棱威汉沔，用武荆楚，俟时观衅，终然义举。然后
包井河洛，荡涤陈汝，迎帝配天，不失厥序。既中流之
颠覆，故宏算而乖阻；信云长之寡谋，亦天命之弗与。
犹复廓邛峨之险，奋賨濮之旅。铺敦陇阺，震慑关辅。
致中原于旰食，振衰汉之遗绪。洸洸乎俾千祀而景
慕，宜其易名于忠武，不其伟欤！方其躬耕汉渚，独咏
《梁甫》。轻夫管乐，莫之云许。伊唱高而和寡，亦惆怅于
前。古道不同，不相为谋，斯之谓矣。荆云兮蔽亏，朔雁
兮差池。云有回兮雁有归，嗟予行兮怆迟迟。谅穷愁
兮莫谖，虽九酝兮奚施。